สันติ หนุนรัฐใช้ พ.ร.บ.ความมั่นคง
ประธานสภาอุตสาหกรรมแห่งประเทศไทย หนุนรัฐใช้ พ.ร.บ.ความมั่นคงฯ คุมม็อบ มั่นใจไม่กระทบภาคธุรกิจ&nbsp; เพราะเคยประกาศใช้มาแล้ว เชื่อมั่นรัฐบาลรับมือได้
9 มี.ค. 2553

ประธานสภาอุตสาหกรรมแห่งประเทศไทย หนุนรัฐใช้ พ.ร.บ.ความมั่นคงฯ คุมม็อบ มั่นใจไม่กระทบภาคธุรกิจ  เพราะเคยประกาศใช้มาแล้ว เชื่อมั่นรัฐบาลรับมือได้ 
นายสันติ วิลาสศักดานนท์ ประธานสภาอุตสาหกรรมแห่งประเทศไทย (ส.อ.ท.) กล่าวว่า การที่คณะติดตามสถานการณ์ความมั่นคง หรือ คตม. เตรียมเสนอที่ประชุมคณะรัฐมนตรีในวันนี้ อนุมัติประกาศใช้พระราชบัญญัติการรักษาความมั่นคงภายในราชอาณาจักร ในพื้นที่กรุงเทพฯ และปริมณฑล ระหว่างวันที่ 11-23 มีนาคม เพื่อควบคุมการชุมนุมของกลุ่มคนเสื้อแดงนั้น ไม่น่าจะมีผลกระทบต่อความเชื่อมั่นของนักลงทุน เพราะพระราชบัญญัติดังกล่าวเคยประกาศใช้มาแล้ว และไม่ถือว่ามีความรุนแรง เป็นเพียงการเตือนให้รู้ว่าจะมีการชุมนุมทางการเมืองเกิดขึ้นเท่านั้น ซึ่งประชาชนทั่วไปก็รับทราบเหตุการณ์อยู่แล้ว แต่สิ่งที่ภาคธุรกิจกังวลคือ ไม่อยากเห็นความรุนแรงเกิดขึ้น และไม่อยากเห็นการชุมนุมที่ปิดสถานที่ราชการ เพราะจะเป็นอุปสรรคต่อการทำธุรกิจได้
ทั้งนี้ประธาน ส.อ.ท. ยังเชื่อมั่นว่า รัฐบาลจะสามารถรับมือกับการชุมนุมของกลุ่มคนเสื้อแดงได้ เพราะมีการเตรียมความพร้อมไว้อย่างดีแล้ว